CELEX: 32017R1393
Language: el
Date: 2017-05-24 00:00:00
Title: Kατ' εξουσιοδότηση κανονισμός (ΕΕ) 2017/1393 της Επιτροπής, της 24ης Μαΐου 2017, για την τροποποίηση του κατ' εξουσιοδότηση κανονισμού (ΕΕ) αριθ. 1395/2014 για τη θέσπιση σχεδίου απορρίψεων στο πλαίσιο αλιείας μικρών πελαγικών ειδών και στο πλαίσιο αλιείας για βιομηχανικούς σκοπούς στη Βόρεια Θάλασσα

28.7.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 197/1
            
         KΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2017/1393 ΤΗΣ ΕΠΙΤΡΟΠΉΣ
   της 24ης Μαΐου 2017
   για την τροποποίηση του κατ' εξουσιοδότηση κανονισμού (ΕΕ) αριθ. 1395/2014 για τη θέσπιση σχεδίου απορρίψεων στο πλαίσιο αλιείας μικρών πελαγικών ειδών και στο πλαίσιο αλιείας για βιομηχανικούς σκοπούς στη Βόρεια Θάλασσα
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ (1) του Συμβουλίου, και ιδίως το άρθρο 15 παράγραφος 6 και το άρθρο 18 παράγραφοι 1 και 3,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 1380/2013 αποσκοπεί στην προοδευτική εξάλειψη των απορρίψεων στους τύπους αλιείας της ΕΕ, μέσω της θέσπισης υποχρέωσης εκφόρτωσης για τα αλιεύματα ειδών που υπόκεινται σε όρια αλιευμάτων.
            
         
               (2)
            
            
               Με τον κατ' εξουσιοδότηση κανονισμό (ΕΕ) αριθ. 1395/2014 της Επιτροπής (2) θεσπίστηκε σχέδιο απορρίψεων με στόχο την εφαρμογή της υποχρέωσης εκφόρτωσης στο πλαίσιο αλιείας μικρών πελαγικών ειδών και στο πλαίσιο αλιείας για βιομηχανικούς σκοπούς στη Βόρεια Θάλασσα.
            
         
               (3)
            
            
               Σύμφωνα με το άρθρο 15 παράγραφος 6 του κανονισμού (ΕΕ) αριθ. 1380/2013, σε συνδυασμό με το άρθρο 15 παράγραφος 5 στοιχείο α), τα σχέδια απορρίψεων μπορεί να περιλαμβάνουν τεχνικά μέτρα με σκοπό τη μείωση ή, στο μέτρο του δυνατού, την εξάλειψη των ανεπιθύμητων αλιευμάτων.
            
         
               (4)
            
            
               Το Βέλγιο, η Δανία, η Γερμανία, η Γαλλία, οι Κάτω Χώρες, η Σουηδία και το Ηνωμένο Βασίλειο έχουν άμεσο συμφέρον διαχείρισης της αλιείας στη Βόρεια Θάλασσα. Μετά από διαβούλευση με το Γνωμοδοτικό Συμβούλιο της Βόρειας Θάλασσας και το Γνωμοδοτικό Συμβούλιο για τα πελαγικά είδη, τα ως άνω κράτη μέλη υπέβαλαν στις 7 Φεβρουαρίου 2017 κοινή σύσταση για τη λήψη τεχνικού μέτρου.
            
         
               (5)
            
            
               Στην προαναφερόμενη κοινή σύσταση προτείνεται, συγκεκριμένα, η τροποποίηση του κατ' εξουσιοδότηση κανονισμού (ΕΕ) αριθ. 1395/2014 ώστε να συμπεριλάβει παρέκκλιση από την παράγραφο 3 του άρθρου 21 του κανονισμού (ΕΚ) αριθ. 850/98 (3) του Συμβουλίου, η οποία απαγορεύει τη χρήση ορισμένων αλιευτικών εργαλείων σε μια περιοχή κατά μήκος των δανικών ακτών στη Βόρεια Θάλασσα.
            
         
               (6)
            
            
               Η απαγόρευση που προβλέπεται στην παράγραφο 3 του άρθρου 21 του κανονισμού (ΕΚ) αριθ. 850/98 εισήχθη με στόχο την προστασία της ρέγγας που αλιεύεται παρεμπιπτόντως στο πλαίσιο της αλιείας σαρδελόρεγγας.
            
         
               (7)
            
            
               Σύμφωνα με τις διαβουλεύσεις που πραγματοποιήθηκαν από τα ενδιαφερόμενα κράτη μέλη, το ποσοστό ρέγγας στα δείγματα αλιευμάτων που ελήφθησαν εντός της οικείας περιοχής είναι επί του παρόντος χαμηλότερο από το ποσοστό ρέγγας στα δείγματα αλιευμάτων που ελήφθησαν εκτός της εν λόγω περιοχής. Από τις εν λόγω διαβουλεύσεις προέκυψε ότι η απαγόρευση που θεσπίστηκε με την παράγραφο 3 του άρθρου 21 του κανονισμού (ΕΚ) αριθ. 850/98, εμποδίζει επί του παρόντος την απαιτούμενη ευελιξία που θα επέτρεπε στα σκάφη να αλιεύουν στις περιοχές όπου μπορούν να μειώσουν τα ανεπιθύμητα παρεμπίπτοντα αλιεύματα όσο το δυνατόν περισσότερο.
            
         
               (8)
            
            
               Συναφείς επιστημονικοί φορείς παρείχαν επιστημονικές γνωμοδοτήσεις τις οποίες εξέτασε το Διεθνές Συμβούλιο για την Εξερεύνηση των Θαλασσών (ICES). Στις 28 Φεβρουαρίου 2017 πραγματοποιήθηκε συνάντηση ομάδας εμπειρογνωμόνων του τομέα της αλιείας και υδατοκαλλιέργειας στο πλαίσιο της οποίας συζητήθηκαν και τα εν λόγω μέτρα.
            
         
               (9)
            
            
               Σύμφωνα με τη γνωμοδότηση του ICES (4) το ποσοστό κατά βάρος της ρέγγας που αλιεύθηκε στο πλαίσιο πειραματικής αλιείας σαρδελόρεγγας ήταν υψηλότερο εκτός του «ορθογωνίου απαγόρευσης της αλιείας σαρδελόρεγγας» παρά εντός, αλλά δεν διαπιστώθηκε διαφορά κατά τη μέτρηση με βάση τον αριθμό των αλιευμάτων. Σε αυτή τη βάση, η αλιεία εντός του «ορθογωνίου απαγόρευσης της αλιείας σαρδελόρεγγας» αναμένεται να οδηγήσει στη μείωση των ανεπιθύμητων αλιευμάτων ρέγγας (κατά βάρος) σε σύγκριση με την αλιεία εκτός αυτού· σμφωνα με τη γνωμοδότηση του ICES, είναι μάλλον απίθανο να υπάρξει επίπτωση στα αποθέματα ρέγγας ή σαρδελόρεγγας σε περίπτωση άρσης της απαγόρευσης εντός του «ορθογωνίου απαγόρευσης της αλιείας σαρδελόρεγγας». Το ICES εκτιμά ότι δεν υπάρχει περαιτέρω ανάγκη επανεξέτασης του «ορθογωνίου απαγόρευσης της αλιείας σαρδελόρεγγας», δεδομένου ότι άλλα μέτρα διαχείρισης επαρκούν για τον έλεγχο των παρεμπιπτόντων αλιευμάτων ρέγγας.
            
         
               (10)
            
            
               Τα μέτρα που προτείνονται στην κοινή σύσταση συνάδουν με το άρθρο 18 παράγραφος 3 του κανονισμού (ΕΕ) αριθ. 1380/2013 και μπορούν να περιληφθούν στον κατ' εξουσιοδότηση κανονισμό (ΕΕ) αριθ. 1395/2014.
            
         
               (11)
            
            
               Ο κατ' εξουσιοδότηση κανονισμός (ΕΕ) αριθ. 1395/2014 θα πρέπει, συνεπώς, να τροποποιηθεί αντίστοιχα.
            
         
               (12)
            
            
               Δεδομένου ότι τα μέτρα που προβλέπονται στον παρόντα κανονισμό έχουν άμεσο αντίκτυπο στις οικονομικές δραστηριότητες που αφορούν και στον προγραμματισμό της αλιευτικής περιόδου των σκαφών της Ένωσης, ο παρών κανονισμός θα πρέπει να αρχίσει να ισχύει αμέσως μετά τη δημοσίευσή του,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στον κατ' εξουσιοδότηση κανονισμό (ΕΕ) αριθ. 1395/2014 παρεμβάλλεται το ακόλουθο Άρθρο 4α:
   
      «Άρθρο 4α
      Τεχνικά μέτρα για την αλιεία σαρδελόρεγγας σε περιοχή κατά μήκος των δανικών ακτών στη Βόρεια Θάλασσα
      Κατά παρέκκλιση του άρθρου 21 παράγραφος 3 του κανονισμού (ΕΚ) αριθ. 850/98, η αλιεία σαρδελόρεγγας με τα παρακάτω αλιευτικά εργαλεία επιτρέπεται στην περιοχή κατά μήκος των δανικών ακτών στη Βόρεια Θάλασσα που ορίζεται στην παράγραφο 1 στοιχείο γ) του εν λόγω άρθρου:
      
                  α)
               
               
                  συρόμενα εργαλεία με μέγεθος ματιών κάτω των 32 mm·
               
            
                  β)
               
               
                  γρι γρι, ή
               
            
                  γ)
               
               
                  απλάδια δίχτυα, δίχτυα εμπλοκής, μανωμένα δίχτυα και παρασυρόμενα δίχτυα με μέγεθος ματιών μικρότερο των 30 mm.».
               
            
   Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   Ο παρών κανονισμός θα πρέπει να είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
   
      Βρυξέλλες, 24 Μαΐου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 354 της 28.12.2013, σ. 22
   
   
      (2)  Κατ' εξουσιοδότηση κανονισμός (ΕΕ) αριθ. 1395/2014 της Επιτροπής, της 20ής Οκτωβρίου 2014, για τη θέσπιση σχεδίου απορρίψεων στο πλαίσιο αλιείας μικρών πελαγικών ειδών και στο πλαίσιο αλιείας για βιομηχανικούς σκοπούς στη Βόρεια Θάλασσα (ΕΕ L 370 της 30.12.2014, σ. 35).
   
      (3)  Κανονισμός (ΕΚ) αριθ. 850/98 του Συμβουλίου, της 30ής Μαρτίου 1998, για τη διατήρηση των αλιευτικών πόρων μέσω τεχνικών μέτρων προστασίας των νεαρών θαλάσσιων οργανισμών (ΕΕ L 125 της 27.4.1998, σ. 1.)
   
      (4)  http://www.ices.dk/sites/pub/Publication%20Reports/Forms/DispForm.aspx?ID=32869